khistorydata/jeongjo-sjw-relations huggingface dataset:
정조 23년
己未十一月初九日申時上御誠正閣藥房入診大臣備局堂上引見入侍時藥房都提調李時秀提調金文淳副提調閔台爀假注書申緯記注官金景煥承膺祚同副承旨韓用鐸假注書呂東植事變假注書南吉寬直閣金近淳左議政沈煥之判敦寧鄭民始行上護軍金文淳兵曹判書李在學戶曹判書趙鎭寬吏曹判書徐龍輔知訓鍊徐有大刑曹判書李義弼行護軍申大顯李得濟申大謙李漢豐吏曹參判李書九開城留守金勉柱執義曺允遂副校理洪樂安以次進伏訖煥之等曰冬候稍㬉聖體若何上曰近以酬應之煩甚覺勞憊矣煥之曰伏見藥院問候批旨以膈候爲敎矣俄間未審何如上曰日候近亦過㬉故背部尙有汗氣而今筵酬應亦不得已而爲之矣煥之等曰寢睡水剌之節何如上曰寢睡自難穩成而飮食亦稍減矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣時秀曰醫官方待令入診何如上曰置之上曰近日卿等事萬萬過矣昨日則認以爲安意還第矣左相之陳箚又何爲若是領相雖不得已姑副而卿等則豈可以竝爲無端求遞乎卿等必以昨日筵敎爲處義之端而亦豈如是之事乎非但以卿等之事爲悶然予於近日纔有事爲輒覺勞心數日以來酬應甚難卿等今旣入來此後則更勿如是好矣煥之曰聖敎如是臣等豈敢更事煩達而年年此擧豈不誠悶迫乎臣等每於一番事過之後輒以爲今番雖如此來頭豈有更慮之端云爾而不料今番事又爲如是矣義理因此而晦塞隄防由是而解弛臣等之如是悶迫是豈爲家乎爲身乎臣等之心殿下亦必俯燭之矣殿下獨不念及於宗社之深憂遠慮乎卽者傳諭荐降次對有命故不敢更事逡巡玆以登筵而惟以此後之更無此擧爲千萬仰望之端矣上曰卿之所奏大抵過矣上曰次對爲之煥之曰狀啓則無可稟處者矣仍奏曰會寧慶源兩處交易咨文出來矣回咨依例撰出正書安寶後別定禁軍給馬下送于灣府使之傳于鳳城將以爲轉送北京之地何如上曰依爲之出擧條上曰回還使臣何當入來云耶煥之曰似聞醫官輩言則當於十三四日間入來云矣上曰十三四日俱是齋日則所重果何如而勅書入來時當鼓吹而迎之以此日爲定豈可成說乎更以十一日進定似好而使行之倍道疾馳事面亦涉如何矣煥之曰然則以十七日退定亦爲好矣上曰如是則日字太緩中路住接亦爲難便矣向以順付使行入來日字預爲狀聞事有所下敎使之行會仍爲定式矣卿等果知之乎煥之等曰臣等皆不聞知矣上曰左承旨連在院中矣伊時事必當知之使之入侍仍命書榻敎曰左承旨入侍吉寬承命出傳左承旨鄭尙愚進伏上曰向來使行入來日字狀聞事下敎承宣果知之而亦爲知委乎尙愚曰槐院及禮曹皆爲知委而亦果行會於使行所到處云矣上曰行會定式之事大臣亦不聞知云殊可異也煥之曰槐院公事堂上有闕未及差出而適値時急文書擧行姑以漢城府右尹金達淳權察其任矣達淳登筵稀闊凡事可以稟裁者或致遲滯云以行大司成李晩秀差下使之察任何如上曰依爲之出擧條上敎書九曰向以石尙書族譜購來之意有所傳敎而齎咨官入去時不爲知委云誠駭然矣伊時自政院不爲分付於譯院而然耶書九曰政院則果爲分付而譯官輩不爲提醒故致此矣上曰譯官輩所爲誠甚痛駭矣傳敎事體何等莫重而渠輩焉敢如是擧行乎仍命書榻敎曰當該提調李書九越俸一等首譯拿問重勘該院任官令攸司照律定配時秀曰文備郞例不得以臺職兼帶而向來文郞廳差出時司諫朴崙壽誤爲啓下臣之做錯不勝惶恐而原單子中朴崙壽則付標何如上曰依爲之出擧條上曰後米之說向有酬酢而後米之外又有後後米名色云惠堂須問於錦伯爲可而似此名色前所未聞加徵之弊不可仍置卿等須詳細講究從速變通好矣仍敎曰戰漕船通用之論每有酬酢而凡事當試可乃已明年則先從一處爲始以試其便否之地好矣民始曰雖或有些少不願之端云而若果試之則亦豈有不成之理乎書九曰向以牙山貢津倉漕船改造事有令有司堂上稟達之敎而該倉船則年限未滿改造之請有難許施矣上曰未限滿改造或有其例乎書九曰近來間或有一二處許施之事而如是則漕需易致欠縮故向來咸悅之受弊亦由於此矣上曰此後切勿闊狹一遵定式可也命大臣就座在學曰昨年因備局草記三南被災邑所在騎兵自今年正月至十二月停番其代以京畿海西關東騎兵上番矣今已限滿自來正月爲始當以三南諸邑所在騎兵依例排番故敢此仰達矣上曰依爲之出擧條鎭寬曰闕內各司雨漏處修改日字以去月二十七日爲定而伊時未及擧行當以今十七日爲之矣上曰依此爲之也鎭寬曰向來兵判以景秋門入直處所修改事有所仰達而今當寒節難以興役姑待開春後爲之似好故敢此仰達矣上曰如是爲之也龍輔曰今朔爲始當爲儲窠而若出郡守以上窠則京職中可擬之人每患苟艱雖非啓請之邑限都政前以限滿守令勿拘純望通瀜備擬以爲次次遷轉之地而雖値口傳政事之時亦爲一體擧行已成近例今亦依此爲之何如上曰依爲之出擧條上曰判府事今旣入城云耶煥之曰俄聞來到城外而偕來之命始未還收故未得入城云而禮判書啓旣承批旨今則似當還第矣上曰判府之多日撼頓誠悶然而重臣以老人連爲驅馳亦甚可念矣允遂曰三司合啓兩司合啓以諫院不備今日姑停憲府則有新啓矣仍奏曰新除授掌令李東宇時在京畿始興地請斯速乘馹上來事下諭上曰依啓出擧條命備堂先退命書傳敎曰左相旣簉朝登筵問候批旨中不幾近於欺予六字抹下以便大臣之心措語雖慨然相箚體重以例批書傳左相仍命書箚批敎曰此批答令注書持出傳諭可也賤臣承命出傳命書榻敎曰政官待明朝牌招開政命退承史以次退出
정조 23년
行都承旨閔台爀坐左承旨鄭尙愚坐直右承旨李庚運坐直左副承旨徐有聞坐右副承旨李魯春坐同副承旨韓用鐸坐注書洪奭周仕金啓溫仕直事變假注書南吉寬仕
정조 23년
王大妃殿誕日大殿惠慶宮中宮殿內閣政院玉堂朝廷二品以上六曹堂上口傳問安答曰知道王大妃殿內閣政院玉堂朝廷二品以上六曹堂上單子問安答曰知道
정조 23년
傳于韓用鐸曰李判府事留待
정조 23년
傳于韓用鐸曰李判府事入侍
정조 23년
有政吏批判書徐龍輔參判李書九進參議未差右承旨李庚運進啓曰忠州牧使今當差出而本州物衆地大素稱難治不可不擇差同道及他道有聲績守令竝擬何如傳曰允以宋知濂爲持平尹悌東爲副修撰趙尙鎭爲知敦寧安廷鐸爲忠州牧使
정조 23년
兵批判書李在學參判金履翼病參議申獻朝入直進參知兪岳柱病同副承旨韓用鐸進副司果金熙洛單付
정조 23년
傳于李庚運曰韓山郡守之代令該曹口傳差出待下批明日辭朝
정조 23년
吏曹口傳政事以李志淳爲韓山郡守
정조 23년
韓用鐸以都摠府言啓曰今日入直內三廳武兼禁軍及軍兵等當爲中日習射而王大妃殿誕日相値不得爲之之意敢啓傳曰知道
정조 23년
己未十一月初十日午時上御便殿同副承旨入侍時同副承旨韓用鐸記事官洪奭周記注官承膺祚記事官李存秀揆校直閣沈象奎抄啓文臣金履載金熙洛李弘謙以次進伏訖上曰故寔批旨當編入於御製諸文臣詳加校正趁卽割付以入而諸文臣所書進者亦善爲刪節以從簡約直閣則旣有內閣校役待敎留在鑄所看檢可也仍命退諸臣以次退出
정조 23년
己未十一月初十日午時上御誠正閣李判府事入侍時同副承旨韓用鐸記事官金啓溫記注官金景煥記事官李存秀行判府事李秉模以次進伏訖秉模曰日氣稍寒聖體若何上曰昨日以前以兩大臣去就酬應頗煩而夜來則一樣矣秉模曰連日酬應之餘寢睡水剌之節何如上曰日氣尙有暄意此爲可悶矣秉模曰王大妃殿氣候若何上曰一樣矣秉模曰今日誕辰伏想聖心之喜懼益切矣上曰予心喜懼何可盡言秉模曰惠慶宮氣候若何上曰一樣矣秉模曰元子宮氣候若何上曰好在矣上曰卿則連日驅馳長在道路所愼得不因此有添否秉模曰幸蒙體諒之聖恩可以安意調息矣上曰今番卿之力辭豈不過乎不欲相持暫許副免而左相則無端引義欲以必遞爲期右相亦然以此費許多酬應昨夕以後始可謂妥帖矣秉模曰緣臣無狀致煩鎭日酬應惶隕震懍不知所達矣僚相雖未及相見而以出於朝紙者觀之則僚相之以此引義亦安得不然乎上曰今番亦爲禮判頗費慮念老人筋力隨卿驅馳能不添病否秉模曰幸無疾病矣今日風日甚陰冷而久臨寒殿恐有觸冒之慮矣上曰卿亦早退穩憩好矣仍命退諸臣以次退出
정조 23년
行都承旨閔台爀坐左承旨鄭尙愚坐右承旨李庚運坐左副承旨徐有聞坐直右副承旨李魯春坐同副承旨韓用鐸坐直注書洪奭周病金啓溫病假注書李存秀鑄字所直呂東植仕直事變假注書南吉寬仕
정조 23년
李魯春啓曰行大司憲宋煥箕掌令吳翰源李東宇持平康聖翊在外執義曺允遂呈辭持平宋知濂未肅拜監察茶時之意敢啓傳曰知道
정조 23년
韓用鐸啓曰十一月十二日次對不得循例來會持公事入侍命下則微稟事曾有定式矣明日視事取稟不得循例書入之意敢啓傳曰知道
정조 23년
傳于徐有聞曰左承旨入侍
정조 23년
傳于韓用鐸曰坐直承旨入侍
정조 23년
李庚運以吏曹言啓曰思陵參奉具康呈狀內矣身素患痰癖之症當此換節之時一倍添劇時月之內萬無供職之望云身病旣如是則不可强令察任改差何如傳曰允
정조 23년
徐有聞以禮曹言啓曰各陵園墓所植木播橡今纔畢役株數斗數區別齊報故依定式別單書入而孝昌墓局內年年植木今無稀疎處播橡則待明春擧行事有所報來矣敢啓傳曰知道解凍後播植勤慢當考察爲先嚴飭可也
정조 23년
徐有聞以承文院都提調意啓曰院製述官朴顯範仕滿代前察訪韓在中差下付軍銜冠帶常仕何如傳曰允
정조 23년
韓用鐸以左邊捕盜廳言啓曰本廳兼從事官洪棆身病猝重勢難察任兼從事之任今姑改差何如傳曰允
정조 23년
禁府啓目承政院假注書李允謙原情云云傳旨內辭緣泛稱遲晩刑推得情何如判付啓除刑推議處爲良如敎又啓目越松前萬戶盧仁素口招云云傳旨內辭緣終不直陳究厥情狀萬萬痛駭刑推得情何如判付啓考律勘放後草記爲良如敎
정조 23년
正言沈普永疏曰伏以臣海曲一庸品耳早業詩書只憑蟲吟之技晩竊科第猥忝鹿鳴之列樗散之質瓠落無用臣實自知人將謂何西省華銜遽降釋褐之初東幕恩除又在記簪之餘前後所叨罔非聖恩母子相對感泣鄕里咸稱榮耀惟以日夕殫竭奔走職事爲圖報萬一之望而況又薇垣新除恩出格外逖違之餘志切覲光他不暇顧張皇出肅適値賓對有命猥隨諸大夫後竭蹶登筵而疎逖之蹤初入脩門便同猿狚之怯於法服鷄鶋之眩於鍾鼓傳啓之際矇若違措應避之時茫然失對咫尺前席縱感恩批之如天震剝微忱尙切容措之無地玷淸朝之名器爲一世之嗤笑至於臣身而無餘地矣瘡疣莫掩短拙畢露從今以往臺端一步永作鐵限自分爲涵育中一棄物矣迺者薇垣除旨奚爲而又及於臣哉夫臺閣者耳目之任言責之地才器風裁苟非其人則有難堪膺而如臣無似抑何敢抗顔冒進更玷淸朝之名器復貽一世之嗤笑也哉伏乞聖慈亟賜鐫改以安私分仍治臣瀆擾之罪千萬幸甚臣於乞免之章不宜贅及他說而事在目下敢此附陳惟聖明少垂察焉夫災結者有國之大政而近年以來歲且荐歉民難支保以我聖上如傷惠鮮之澤懷保接濟之念隨其各道之凶歉特許多少之分俵使一夫一婦莫不咸被聖澤庶無把束之白徵者卽我聖上日夕軫念處則爲道臣守宰者固當仰體德意平均分俵惟恐白地之虛應俾免赤子之呼冤而所謂道臣守令專蔑奉公之誠率多營私之計幻弄文簿看作自家之囊橐偸竊結總都歸猾吏之生涯噫彼小民未蒙字惠之澤每多塡壑之歎我聖上惠鮮懷保之至意果安在哉言之及此不覺寒心惟彼李得臣位躋正卿眷遇隆重固當頌祝天恩圖報無地而及其出按湖南也連値歉歲一道之民惟道臣是望而至於災結之簸弄言之醜也雖殘蔭冷弁猶不敢若是而況出自崇班不思所以對揚之道專思肥己之計斗會箕斂甘作小民之蟊賊刮把偸束任他奸裨之操縱民怨載路醜聲喧藉南來之人無不唾罵惜哉重臣白頭可愧如此鄙陋不可廁之於簪紳之列以貽朝廷之羞臣謂亟施懲貪之典以杜日後之弊宜矣守令不治固非一端衙客干政最爲可駭樂安郡守李謙會本以妖黠之性又兼阿諛之習爲政專務沽譽居官惟事媚竈其傾身粉飾之態善事聚斂之跡已爲行路之所嗤點而要置營門狎客於其冊室乍往乍來恣賣黜陟之權閃出閃入密開賄賂之門無政不預人言狼藉如此憸邪之類決不可置之字牧之列重貽小民之害亟罷其職以懲饞吏宜矣臣無任云云省疏具悉李得臣事所謂奸裨之犯手於俵結果如爾言寧不痛駭不可置之䵝䵢之科令該府拿問覈處李謙會事風傳難信令該道臣嚴査狀聞爾其勿辭察職
정조 23년
己未十一月十一日午時上御便殿左承旨禮房承旨入侍時左承旨鄭尙愚右副承旨徐有聞記事官金啓溫記注官金景煥承膺祚抄啓文臣金履載金熙洛李存秀洪奭周李弘謙以次進伏訖上曰故寔批答單鈔之役幾何爲之耶履載等曰割付自今日爲始而似難於日間畢役矣上曰其中未及批下者當從近出給一體鈔載而務從精簡可矣命書榻敎曰前假注書李存秀呂東植仍察上下注書之任仍命退諸臣以次退出
정조 23년
己未十一月十一日申時上御重熙堂同副承旨入侍時同副承旨韓用鐸假注書呂東植記注官金景煥承膺祚以次進伏訖上曰檢校直閣入侍賤臣承命出傳與檢校直閣徐榮輔偕入進伏上曰校寫之役幾何爲之榮輔曰今方連續爲之矣上曰謄書之際務爲精詳而亦須精準後謄入可也仍命退諸臣以次退出
정조 23년
己未十一月十一日初更上御重熙堂坐直承旨入侍時同副承旨韓用鐸假注書呂東植記注官金景煥承膺祚以次進伏訖上命書正言沈普永疏批仍敎曰身爲道臣豈有是理疏中云云乃是裨校輩所爲耶用鐸曰臺言則以親自犯手爲辭矣命書禁府公事判付訖命退承史以次退出
정조 23년
行都承旨閔台爀坐左承旨鄭尙愚式暇右承旨李庚運坐左副承旨徐有聞坐直右副承旨李魯春坐同副承旨韓用鐸坐直注書洪奭周病金啓溫病假注書李存秀鑄字所直呂東植仕直事變假注書南吉寬仕
정조 23년
徐有聞啓曰自明日至十六日永陵忌辰祭齋戒正日相値視事頉稟之意敢啓傳曰知道
정조 23년
以咸鏡監司具㢞狀啓進上生瓜魚不得封進惶恐待罪事傳于閔台爀曰勿待罪事回諭
정조 23년
以李得臣囚單子判付內姑放過齋後捧供爲良如敎
정조 23년
李魯春以義禁府言啓曰時囚罪人盧仁素口招公事判付內考律勘放後草記事命下矣盧仁素傳旨內鬱島搜討法意甚嚴旣見奸民之攔入匪惟掩匿不報反令留連刈竹採鰒先自出來論其罪犯萬萬痛駭爲先令該府拿來嚴覈考律重勘罪取考律文則大明律私越冒度關津條有曰若越度緣邊關塞把守之人失於盤詰者罪止杖一百大典通編推斷條有曰犯私罪杖一百決杖告身追奪雜令條有曰王府決杖者代以金贖矣盧仁素杖一百收贖告身盡行追奪放送之意敢啓傳曰知道
정조 23년
己未十一月十二日巳時上御便殿同副承旨入侍時同副承旨韓用鐸假注書呂東植記注官金景煥承膺祚以次進伏訖上曰鑄字所仕進文臣竝令入侍賤臣承命出傳與抄啓文臣金履載等偕入進伏上曰御製書下者承宣與諸文臣精準持出可也諸臣承命考準訖命退諸臣以次退出
정조 23년
行都承旨閔台爀差祭左承旨鄭尙愚坐右承旨李庚運坐左副承旨徐有聞坐直右副承旨李魯春坐同副承旨韓用鐸坐直注書洪奭周病金啓溫病假注書李存秀鑄字所直呂東植仕直事變假注書南吉寬仕
정조 23년
傳于徐有聞曰禮房承旨馳詣永陵奉審摘奸以來
정조 23년
己未十一月十三日辰時上御便殿同副承旨入侍時同副承旨韓用鐸假注書呂東植記注官金景煥承膺祚以次進伏訖上命書傳敎曰承旨房仍左承旨爲軍士房仍命退承史以次退出
정조 23년
行都承旨閔台爀差祭左承旨鄭尙愚坐右承旨李庚運坐左副承旨徐有聞坐直右副承旨李魯春坐直同副承旨韓用鐸坐注書洪奭周病金啓溫病假注書李存秀仕直一員未差事變假注書南吉寬仕
정조 23년
傳于徐有聞曰禮房承旨馳詣宗廟景慕宮奉審摘奸以來
정조 23년
徐有聞啓曰勅書入京日當爲頒敎弘文提學黃昇源待明朝牌招使之製進何如傳曰允
정조 23년
己未十一月十四日午時上御便殿左承旨入侍時左承旨鄭尙愚假注書李存秀記注官金景煥承膺祚以次進伏訖上曰廳注書呂東植聞有實故云差代可也仍命退承史以次退出
정조 23년
行都承旨閔台爀差祭左承旨鄭尙愚坐直右承旨李庚運坐左副承旨徐有聞坐右副承旨李魯春坐同副承旨韓用鐸坐直注書洪奭周病金啓溫病假注書李存秀仕尹致永仕直事變假注書南吉寬仕
정조 23년
藥房都提調李時秀提調金文淳左承旨鄭尙愚啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
鄭尙愚啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 23년
傳于徐有聞曰禮房承旨馳詣永陵奉審摘奸以來仍以受香承旨進去昭寧園綏吉園一體奉審
정조 23년
呂東植改差代以尹致永爲假注書
정조 23년
鄭尙愚啓曰假注書尹致永時無職名令該曹依例付軍職冠帶常仕何如傳曰允
정조 23년
李魯春以義禁府言啓曰德山前縣監林淳浩拿問嚴勘事傳旨啓下矣林淳浩時在任所云依例發遣府羅將拿來何如傳曰允
정조 23년
己未十一月十五日未時上御便殿左副承旨右副承旨入侍時左副承旨徐有聞右副承旨李魯春假注書尹致永記注官金景煥承膺祚以次進伏訖上曰弘文提學入來云今日則出去更待牌招入來擧行至於赦句添入事考於前例爲之也仍命退承史以次退出
정조 23년
己未十一月十五日申時上御便殿同副承旨入侍時同副承旨韓用鐸假注書尹致永記注官金景煥承膺祚抄啓文臣曺錫中洪奭周偕入進伏訖上命曺錫中曰國朝故寔雖未盡見而間間有存拔處故略干圈下以此法例更爲修正再明以入也又命曰故知事曺允亨家有致祭之敎爾其聞之否錫中曰俄者承聞矣上曰致祭日爾爲獻官也命書榻敎曰弘文提學黃昇源牌招以爲赦句添入之地命退諸臣以次退出
정조 23년
行都承旨閔台爀坐左承旨鄭尙愚坐右承旨李庚運坐直左副承旨徐有聞坐直右副承旨李魯春坐同副承旨韓用鐸坐注書洪奭周病金啓溫病假注書李存秀仕尹致永仕直事變假注書南吉寬仕
정조 23년
鄭尙愚啓曰藥房都提調李時秀提調金文淳爲承候來待矣傳曰入侍
정조 23년
鄭尙愚啓曰左議政沈煥之爲承候來待矣傳曰入侍
정조 23년
傳于徐有聞曰赦句添入
정조 23년
吏曹口傳政事兼奎章閣直閣單金近淳
정조 23년
玉堂前望單子入之應敎金近淳副應敎李龜雲修撰曺錫中落點
정조 23년
以應敎金近淳牌不進罷職傳旨傳于李庚運曰只推更爲牌招
정조 23년
吏曹口傳政事以金履載爲檢詳
정조 23년
臺諫前望單子入之大司鍊金達淳掌令閔命爀金銑獻納南惠寬持平鄭澣落點
정조 23년
李魯春啓曰新除授獻納南惠寬持平鄭澣方在罷散中何以爲之敢稟傳曰敍用
정조 23년
以持平宋知濂牌不進罷職傳旨傳于李魯春曰只推更爲牌招
정조 23년
以記注官金錫泰四山摘奸書啓傳于鄭尙愚曰春秋例爲之摘奸今番則名以史官而所謂金錫泰所爲無據莫甚使之更爲遍踏後書啓則御營廳摠戎廳字內執頉雖可駭然該將臣初拜姑爲分揀更觀前頭又或現捉則該將臣當於帳殿嚴棍定配大將如此參軍何責而不可仍置令兵判從重決棍訓將爲先越俸一等禁將推考參軍等亦令兵判決棍七度或五度近來所謂摘奸備郞之弊甚於偸斫之扞民堂堂備局之隷點船而誅求於民邑巡山而討索於松軍貽羞莫甚筵飭何如而依舊犯科旣往雖不論如許備郞待其更爲現發以不飭之罪當令該府嚴刑捧招設置有司堂上而此等處闔眼此亦近來謀身之俗習中出來乎第以此傳敎爲先嚴飭
정조 23년
獻納南惠寬啓曰臣才識鹵莽言議巽懦本不合於淸朝耳目之任而月前忝叨憲職賓對有命而適患寒感未能進參矣大僚顯加論斥至被罷職之典臣尙今惶恧靡所容措今玆見職之新除有損自天臣怵畏義分雖不得不章皇出肅揆以廉防豈可以時月之稍久一刻仍冒於臺次乎請命遞斥臣職答曰勿辭亦勿退待
정조 23년
持平鄭澣啓曰臣言議風來本不合於淸朝耳目之任而月前待罪柏府時賓對有命適以親病未能進參矣大僚顯加論斥至被罷職之典臣尙今惶恧無所容措今者見職之特除怵畏義分章皇出肅而自顧廉防實無抗顔仍冒之望且臣旣經掌憲則揆以格例在所必遞以此以彼其何敢一刻晏然臺次乎請命遞斥臣職答曰先暑經後來避
정조 23년
鄭尙愚以兵曹言啓曰今十一月十七日武臣堂上朔試射日次而受勅書頒敎相値不得爲之之意敢啓傳曰知道
정조 23년
鄭尙愚以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 23년
敎中外大小臣僚耆老軍民閑良人等書基承洪業政仰光前之謨禮成宗祊聿迓頒慶之詔庸昭孚號祗揚顯休永惟高皇之宏圖爰擧太室之躋祔六紀之烈無競亶合祖功宗德之文七世之廟可觀式循左昭右穆之制猗歟二后之竝配典禮攸宜允矣一體之肇禋神人俱叶玆當賀使之載返獲覩華詔之誕宣鴻慶肇稱於中邦克盡先休之光闡鳳綸遙頒於外服特許歸价之齎傳效篚幣之虔將粗修常度軫冠蓋之相屬至推異恩斯誠曠絶之盛儀詎無播告之彝典萬方同慶寔體十行之溫音庶品俱蘇庸霈肆赦之惠澤自本月十七日昧爽以前除謀反大逆謀反子孫謀殺毆罵祖父母父母妻妾謀殺夫奴婢謀殺主謀故殺人魘魅蠱毒關係國家綱常臟汚强竊盜雜犯死罪外徒罪以下已至配所未至配所已發覺未發覺已決正未決正咸宥除之敢以宥旨前事相告言者以其罪罪之在官者各加一資資窮者代加於戲踐其位而行其禮運啓重熙斂厥福而敷厥民懽均一視故玆敎示想宜知悉弘文提學黃昇源製進
정조 23년
己未十一月十六日辰時上御誠正閣藥房大臣時原任閣臣承候入侍時左承旨鄭尙愚假注書尹致永記注官金景煥承膺祚左議政沈煥之右議政李時秀檢校提學鄭民始藥房提調金文淳原任直提學徐龍輔鄭大容直提學李晩秀原任直閣金勉柱徐榮輔金祖淳檢校直閣沈象奎直閣金近淳檢校待敎李存秀諸臣以次進伏訖煥之等曰屢日齋居之餘聖體若何上曰一樣矣煥之等曰寢睡水剌之節何如上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣上曰李判府何不入來乎煥之曰聞有身病云矣上曰無乃楊根之害乎煥之曰長在途路而然矣上曰此大臣今年爲五十八雖有筋力亦老人其能無病乎上曰明將慕華館迎勅而平明入來好矣上命尙愚曰赦句添入前例考出乎尙愚曰康熙雍正兩年有之矣上曰謄書文臣待令乎闕外謄書已成謬例自今番爲始闕內謄出之意申飭也上命晩秀曰冊板事問諸完營而有可藏之處云乎晩秀曰鄕校中有可藏之庫云矣上曰以其頻印之道下送則或勝於在京耶民始曰下送則每患閪失矣上曰備局謄錄雖曰修正莫重祭享條以下全不成說仍以置之則實無設始之本意何以則好耶民始曰以有氣力者數人任之徐徐務從簡略修正則恐好矣上曰紙政從何處用之龍輔曰以戶曹紙用之矣上曰每事久則如新從速了當也上曰御製書役何當了畢民始曰冬至前某條爲之矣上曰內閣事名實相反今番着意爲之也上曰近來松禁事廟堂連爲申飭乎左相旣出擧條如有犯者各別嚴治也上曰禮房承旨入侍賤臣承命出傳偕入進伏訖命書榻敎曰玉堂中有情勢人許遞與未差之代前望單子入之待下批牌招察任時秀曰藥房提調金文淳兼帶摠管連爲呈告勢難行公故敢此仰達矣上曰依爲之出擧條有聞曰今此敎文中赦句添入事命下矣弘文提學黃昇源卽爲牌招擧行何如上曰依爲之有聞曰赦句添入事命下矣某罪以下宥之乎上曰依近例爲之可也仍命退諸臣以次退出
정조 23년
己未十一月十六日午時上御重熙堂左承旨同副承旨入侍時左承旨鄭尙愚同副承旨韓用鐸假注書尹致永記注官金景煥承膺祚以次進伏訖上曰玉堂旣出之今日內議諡爲之趙奉朝賀諡狀事傳于戶判卽爲越送亦於今番同爲之也仍命退承史以次退出
정조 23년
己未十一月十六日未時上御重熙堂右副承旨入侍時右副承旨李魯春假注書尹致永記注官金景煥承膺祚以次進伏訖上曰赦文今日內按寶也命書榻敎曰政府郞令該曹口傳差出又命書榻敎曰未署經臺諫使之署前行公未肅拜臺諫牌招疏批未下及在外人員許遞前望單子入之待下批牌招仍命退承史以次退出
정조 23년
行都承旨李集斗未肅拜左承旨鄭尙愚坐直右承旨徐有聞坐左副承旨韓用鐸坐直右副承旨兪岳柱未肅拜同副承旨崔獻重未肅拜注書洪奭周病金啓溫病假注書李存秀仕尹致永仕直事變假注書南吉寬仕
정조 23년
鄭尙愚啓曰來二十一日朝參日次矣敢稟傳曰停
정조 23년
徐有聞啓曰來二十一日輪對日次矣敢稟傳曰當次人受點後日次來待
정조 23년
鄭尙愚啓曰頒赦事命下矣未承授推考傳旨自本院依例爻周之意敢啓傳曰知道
정조 23년
鄭尙愚啓曰殿庭班次何等肅敬而今日百官之陪勅入來不能分班整齊或西或東互相往來步趨之際亦多失儀當該押班監察所當重勘而本院請推之外無他可施之罰何以爲之敢稟傳曰先汰後拿行首監察亦爲拿處而其餘監察姑先從重推考不言兩司亦爲推考可也
정조 23년
傳于鄭尙愚曰三明日次對進定於今日
정조 23년
徐有聞啓曰諸承旨持公事入侍事命下矣臣等今方詣閤而三明日次對進定於今日次對日持公事入侍例不得爲之何以爲之敢稟傳曰仍爲入侍三使臣同爲入侍
정조 23년
備邊司薦望以李泰永爲平安監司
정조 23년
以濟州牧使薦望傳于鄭尙愚曰明月萬戶鄭觀輝陞授六年前勿擬京職以爲蘇弊之地萬一更以許遞等語出於筵上當該筵臣施以違制之律官案書付事分付
정조 23년
徐有聞以弘文館言啓曰本館上番闕直事甚未安今日政新際授玉堂竝待下批與副校理洪樂安一體牌招以爲推移入直之地何如傳曰允
정조 23년
刑曹啓目粘連府殺獄罪人吳國佐獄事依道啓姑爲仍囚以待李尙佐捉得更爲稟處檢驗時違式不審之罪不可尋常處之初檢官寧邊前府使林蓍喆覆檢官熙川前郡守金儀祥竝令該府拿處檢吏疑亂獄情之狀宋女誣罔天聽之罪竝不擧論修啓道臣推考何如啓道臣問備檢官罷拿事竝依道狀曹啓施行爲旀項頸卽當下致命之處肋脊卽稍久乃死之處兩處緩急逈然不同是去乙旣曰項頸之皮膜相離又曰肋脊之赤堅以寸而不歸重於項頸專致意於肋脊捨却助縊之尙佐執他加毆之國佐抑何委折是旀雖以看證諸人所指陳者言之皆以爲尙佐或拳或踢國佐或鞭或柄拳踢歇乎鞭柄猛乎多人共毆下手重爲正犯則田主也始鬪也何足爲正犯之斷案乎外此初覆檢之節節違式件件失當不可但以尋常做錯言且況同是檢官而一檢官則罷且拿一檢官則只拿徒仰藩臣之所論有若不敢違越然者司寇之體固若此乎只拿者亦罷卿等施以施於道伯之問備爲旀國佐段前伯停刑之題時伯設疑之論俱有據姑放尙佐段嚴飭跟捕萬一過限該鎭營將指名狀聞後拿致嚴棍更爲定限期於捉納待就囚嚴刑減死定配事分付道臣爲良如敎
정조 23년
有政吏批判書徐龍輔進參判李書九進參議未差左承旨韓用鐸進以李集斗崔獻重兪岳柱爲承旨李重蓮爲持平金履載爲副校理李垿爲副修撰金文淳爲工曹判書尹長烈爲右尹韓用龜爲兼同春秋金喆修爲工曹正郞尹序東爲右通禮金履永爲忠淸監司平安監司單李泰永濟州牧使單鄭觀輝以尹定鎭爲思陵參奉鄭復煥爲德山縣監贈領中樞府事趙暾肅憲卒吏判宋載經貞簡贈左贊成趙心泰武毅
정조 23년
備邊司薦望以金箕象爲義州府尹
정조 23년
吏批再政以金熙周尹悌東爲校理金載翼爲兵曹參知崔雲翰爲奉常僉正鄭履運李石求爲監察朴魯榮爲漢城主簿安宗厚爲三和府使戶曹參判單徐瀅修除授事承傳義州府尹金箕象同敦寧單李彦植今加嘉善陞授事承傳
정조 23년
傳于韓用鐸曰戶曹參判徐瀅修解由勿拘
정조 23년
兵批判書李在學進參判金履翼入直參議申獻朝病參知未差左承旨鄭尙愚進以李義弼爲都摠管曺允大李翊模爲副摠管柳命源金載俊爲五衛將尹得莘爲景福將權友仁李昇普李乘運鄭魯誠爲武兼李基鼎爲宣傳官
정조 23년
鄭尙愚以兵曹言啓曰闕門把守何等嚴重而日前丹鳳門有軍馬逸入之擧事之驚駭莫此爲甚臣之常時不能檢飭誠不勝萬萬惶恐而當該守門將李技雲嚴棍汰去不飭之入直郞廳不可仍置汰去何如傳曰允卿與入直堂上推考可也
정조 23년
兵批再政韓啓豐爲宣傳官金永喆爲守門將僉知安任權上護軍李秉鼎護軍閔台爀韓用龜副護軍李庚運李義鳳副司直吳翰源李東宇金熙周康聖翊副司果李垿韓在中副司正尹致永副護軍李羲甲柳命源以上竝單付
정조 23년
以戶曹參判徐瀅修牌不進推考傳旨傳曰更爲牌招
정조 23년
以京畿監司徐鼎修啓本罪人金繼得五名待其決杖還囚雇馬廳計料事傳于鄭尙愚曰姑放事回諭
정조 23년
持平鄭澣啓曰臣於日昨以曾經掌憲見職難冒之狀詣臺引避矣及伏承先暑後避之命逃遁不得雖未免暫時參坐而格外行公又是無例之事有損臺體已極慙悚且暑坐旣罷之後則尤不宜一刻仍冒請命遞斥臣職答曰依啓
정조 23년
執義曺允遂掌令金銑啓曰臣等俱以無似屢叨臺地未效一日之責晝宵訟愆只切惶恧之忱乃者迎勅之際班儀不齊致有嚴敎責臣等以不言繼之以問備之命臣等失職之罪於是尤著以此情踪其何敢一刻蹲冒於臺次乎請命遞斥臣等之職答曰今日班行郊館與殿庭其所不齊挽近初見云則諸臣之所見者臺臣獨未見之乎問備薄勘可謂非罪伊恩而何乃有此來避且欲觀來頭勿辭亦勿退待
정조 23년
禮曹啓目粘連觀此東萊府使金觀柱狀啓則牛巖浦留泊日本國薩摩州漂倭等入送事書契中貴國之貴字書於平行者有違前例漂倭非馬島之倭則不由館所直泊牛巖亦是前例書契措語中來到本府館所云者未免爽實令該曹改撰下送亦爲白臥乎所同書契初不審愼致有改撰事極駭然當該製述官令該府拿問處之何如判付啓依允爲旀北咨不審貽羞莫甚南契錯書尤爲駭然當該製述官拿問嚴勘北咨製述官仍爲勿論該院事亦不成說旣有文任之更撰則比南契容有輕重付之該院勘罪草記而提擧施以不敍之典爲良如敎
정조 23년
禮曹啓目粘連贈參判鄭恒男與其兄奇男同時殉節旣蒙朝家贈秩旌閭之典而道臣査啓又如是明白則竝享一款宜無異同是白乎矣事係祠院追享臣曹不敢擅便上裁何如判付啓議于大臣稟處爲良如敎
정조 23년
戶曹啓目粘連觀此忠淸監司李泰永啓本則貢津倉漕船三隻多所折傷竝無使用之路改造一款令該曹稟處爲白有臥乎所漕船十年改造五年改槊卽是金石之典是白去乙所謂船直輩不有國法徒騁惡習利其改造之工費輒欲限內而興作有不可以該道臣狀請而循例許施三隻船改造一款令姑置之該縣監洪章輔段其在矯弊之道不可不嚴勘爲先拿問處之該道臣李泰永亦不可無警從重推考何如判付啓依允爲旀限內漕船戰船之無得改造自有申嚴之筵飭則近聞廟堂或有許題處云此後除非出擧條或草記無敢闊狹之意言于廟堂載之謄錄卿曹亦爲另念無或違越爲良如敎
정조 23년
徐有聞以承文院都提調意啓曰今此出來祔廟勅書壹道提調一員進去奉安于禮曹奉安閣之意敢啓傳曰知道
정조 23년
鄭尙愚以兵曹言啓曰謹依傳敎東道參軍姜敬煥北道參軍許溶各決棍十五度西道參軍柳光濂受由代巡山訓鍊都監哨官安弘燁決棍七度南道參軍趙亨鎭決棍五度之意敢啓傳曰知道
정조 23년
鄭尙愚以禁衛營言啓曰本營哨官劉彦敏身病甚重勢難察任改差何如傳曰允
정조 23년
鄭尙愚以刑曹言啓曰今十月二十二日因左議政沈煥之所啓今年七月使行時咨文當有表無方物乃以方物進獻之意爲辭大是不審而首譯矇不提告亦甚駭然待其回還令攸司科治事命下矣首譯趙明會係是嘉善令義禁府處之何如傳曰允
정조 23년
鄭尙愚以刑曹言啓曰平安道徒流案中龍崗縣定配罪人梁福男放字書下矣蒙放梁福男分付道臣卽爲放送之意敢啓傳曰知道
정조 23년
鄭尙愚以左邊捕盜廳言啓曰謹依下敎自一所巡廳移囚本廳犯夜罪人政院前使令朴大奉決棍二十度後放送之意敢啓傳曰知道
정조 23년
鄭尙愚以義禁府言啓曰因平安監司韓用龜査啓刑曹覆啓內初檢官寧邊前府使林著喆覆檢官熙川前郡守金儀祥竝令該府拿處事判付內檢官罷拿事依曹啓施行事命下矣林蓍喆以濟州牧使時在任所依例發遣府書吏交代後拿來金儀祥自任所未及上來云發遣府羅將拿來何如傳曰允
정조 23년
鄭尙愚以義禁府言啓曰時囚罪人元有朋所犯不可循例捧拱發問目捧口招以入之意敢啓傳曰供辭該房捧置所謂元在明者拿來取招可也
정조 23년
禁府啓目粘連向前李允謙亦蜜符事體至爲嚴重而初不審愼致此錯誤極爲可駭以此照律何如判付啓依允爲旀區別功議勘放後草記爲良如敎
정조 23년
鄭尙愚以義禁府言啓曰時囚罪人李允謙議處公事判付內依允區別功議勘放後草記事命下矣李允謙本府議啓內密符事體至爲嚴重而初不審愼致此錯誤極爲可駭以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李允謙杖一百告身盡行追奪而其九代祖憘靖國功臣楊原君九寸親云功議各減一等杖八十收贖奪告身三等放送之意敢啓傳曰知道
정조 23년
鄭尙愚以義禁府言啓曰姑放罪人李得臣還囚捧供以入之意敢啓傳曰知道
정조 23년
禁府啓目全羅前監司李得臣原情云云傳旨問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓爲湖南之民必欲行一分紓力之政乙仍于先從結役戶斂使之另例釐正則尙未聞灑然之效向筵飭敎烏可已乎至於今番臺評無異責僧啗肉廟堂旣有劃許之數該道亦有分俵之簿此而曰以容乎雖有百輩奸裨似不敢爲觀此爰辭條陳數爻一一無錯則於此可謂脫空設有排比之不均盡爲派及不啻分明惜乎近來臺章之爽實反爲貽羞之資苟論不能對揚之失何患無其辭而乃爲此不切於事情之說也到今別無更覈之端放送爲良如敎
정조 23년
鄭尙愚以義禁府言啓曰刑曹啓辭內首譯趙明會係是嘉善令本府處之事允下矣趙明會今方待命拿囚之意敢啓傳曰削職放送可也
정조 23년
己未十一月十七日申時上御重熙堂左副承旨入侍時左副承旨徐有聞假注書尹致永記注官金景煥承膺祚以次進伏訖上曰灣尹已遞矣竝與濟牧薦望催促受入吏兵曹政望使之速速書入也賤臣承命出傳仍命書榻敎曰公格所在自可呈遞義州府尹李羲甲許遞本道民邑之弊不可不念道內防禦使守令中議薦仍令今政下批使之除辭朝赴任命書傳敎曰宗親儀賓百官加例爲親受而皆資窮矣判敦寧年來通用於宗親窠敦寧都正李彦植今政陞資下批事分付命書榻敎曰吏曹參議前望單子入之待下批牌招又命書榻敎曰旣以敦俗之意不念本道迎送之弊特許遞歸關西新伯當使之斯速交龜今日政新除授錦伯亦令不多日內辭朝命退承旨以次退出
정조 23년
己未十一月十七日酉時上御重熙堂坐直承旨入侍時左承旨鄭尙愚假注書尹致永記注官金景煥承膺祚以次進伏訖上命書傳敎曰中官禹益興黃泰文百官加親授仍命退以次退出
정조 23년
行都承旨李集斗坐左承旨鄭尙愚坐右承旨徐有聞坐直左副承旨韓用鐸坐右副承旨兪岳柱坐直同副承旨未差注書洪奭周病金啓溫病假注書李存秀仕尹致永仕直事變假注書南吉寬仕
정조 23년
李集斗啓曰同副承旨崔獻重今日不爲仕進卽爲牌招何如傳曰許遞前望單子入之
정조 23년
三和府使安宗厚下直長弓一張長箭一部片箭一部筒兒一箇賜給
정조 23년
傳于韓用鐸曰下直守令入侍
정조 23년
徐有聞以講學廳言啓曰元子宮孟子第一卷今日畢講仍爲溫繹之意敢啓傳曰知道
정조 23년
徐有聞以弘文館言啓曰本館下番闕直事甚未安修撰南履翼卽爲牌招入直何如傳曰允
정조 23년
徐有聞以弘文館言啓曰新除授校理金熙周時在慶尙道安東地經筵入番事緊請斯速乘馹上來事下諭傳曰依啓
정조 23년
徐有聞以承文院都提調意啓曰因禮曹啓目判付內北咨不審貽羞莫甚則南契錯書尤爲駭然當該製述官拿問嚴勘北啓製述官仍爲勿論該院亦不成說旣有文任之更撰則比南契容有輕重付之該院勘罪草記而提擧施以不敍之典事命下矣事大交隣文書事體何等嚴重而咨文書啓之如是錯誤事未前有極爲驚駭臣等之不能檢察誠不勝萬萬惶恐書契誤書之提調及製述官旣蒙處分當該咨文誤撰製述官爲先汰去令該府一體拿問嚴勘何如傳曰允在卿等何有製述官立落在於文衡或公事堂上則似此微事亦欲闔眼致煩下敎豈不駭然之甚乎文衡罷職後爲其代而無一言較正者金達淳也驟躐之害一至於此卿等之任他不論何也
정조 23년
徐有聞以禮曹言啓曰觀此故副摠管李宗胤妻貞夫人韓氏當直上言則以其夫宗胤三從弟宗淵子命集定爲繼子請令該曹成給禮斜矣取考去二月三十日御營廳草記則以爲依傳敎李摠兵如梅子孫無論支嫡卽爲搜訪則只有六代庶孫光得八代孫命集義集庶孫時集四人而光得命集居在忠淸道大興地義集時集俱以宗胤之子居在江華方以參班上來故招見其身手則其中義集年今二十三已爲操弓而足可肄藝決科云且聞宗胤身帶御營中軍率其子義集來現於該大將致有此草記則宗胤生時已以義集爲子的實無疑該廳草記便是不易之證案而到今韓氏以命集請出禮斜事係變怪上言內許多辭緣無足取信置之何如傳曰允
정조 23년
李集斗以賑恤廳言啓曰鑄字所春秋印出時唱準工匠別單據唱準次知金鎭漢等二人各木一疋布一疋分類趙穎等八人補字官鄭完喆各木一疋米三斗冊匠徐弼亮等十一名印出匠李壽長等十二名各木一疋使喚軍宗福等二名各米二斗合木三十四疋布二疋米二石一斗卽爲分給之意敢啓傳曰知道
정조 23년
鄭尙愚以御營廳言啓曰扈衛軍官窠本廳哨官金守一身病甚重改差何如傳曰允
정조 23년
鄭尙愚以義禁府言啓曰殷栗縣監元在明拿來取招事傳旨啓下矣元在明時在任所云依例發遣府羅將拿來何如傳曰允
정조 23년
鄭尙愚以義禁府言啓曰牙山縣監洪章輔拿問處之事傳旨啓下矣洪章輔時在任所云依例發遣府羅將拿來何如傳曰允
정조 23년
刑曹參判李益運疏曰伏以臣庸愚疲劣百不猶人秋曹重務非臣所堪而只以隨處竭蹶之義黽勉赴衙已過數旬矣臣常於筵席屢承聖敎京兆司寇之任重於掌銓之臣每當差除其難其愼臣自奉除旨蚤夜怵惕恐不能對揚萬一今因一訟民事而臣之疲劣困頓無餘地矣事雖微小有關法紀義難終默不得不據實仰陳惟聖明垂察焉南部民李箕煥見失舍價於李興德爲名者而興德本以逆家胥吏挾技出入於縉紳之家藉其勢力隱避不現閱五朔經三堂而究竟無期臣以爲幺麽常賤法司終不得捉致則無以懲頑俗而振頹綱故臣果發刑吏捉得則司僕正洪元燮多縱悍僕亂毆刑吏奪取興德隱置其家揆以法綱未之前聞諸堂郞僚在傍目覩莫不駭憤而臣本荏弱旣不能登時草記推捉洪奴只施一次之刑巽軟之失臣固有之彼宜自知其失愧謝之不暇而始則捉去刑吏恣意捽曳末乃招致執杖之隷而該郞據理不送則粧出健奴十數人臣之帶隷毆打於衙門之外亂捧毒拳殆至死境通衢聚觀莫敢誰何此實一大變怪年前故重臣李聖圭處分後法司吏隷毋論私門與各衙門不敢招呼之意草記蒙允至於揭板則招呼猶不敢爲況捽曳推捉之刑吏刑吏猶不敢捽曳況毆打該堂之帶隷乎曰以在家不知則一或無怪至再至三愈往愈甚則元奭之怙勢蔑法殆同鄕曲之武斷臣之疲惱固無足言而言念國綱寧不寒心彼方揚眉吐焰向臣唁唁臣則縮首囚舌不欲泚筆呶呶而臣忝在法曹因一至微至細之事橫遭侮辱至此之甚其何可抗顔於郞僚之上蹲冒於詞訟之地乎玆陳短章仰瀆崇嚴伏願聖慈俯賜鑑諒亟遞臣職以爲不職者之戒焉臣無任云云答曰省疏具悉洪元變事年前一重臣疏擧後申明之飭禁何等截嚴則侮蔑訟官毆打曹隷云者寧有如許法綱爲先令該府拿問嚴處卿其勿辭行公
정조 23년
忠淸監司金履永疏曰伏以臣性質荒疎才識倥侗重以賦命嶔崎早失家庭之訓長蔑師友之資荒嬉自放佗傺無賴居然半世直一江湖間佌離之子耳迺聖上擢以非常之科拔之衆棄之中追念先人之故俾處密邇之列通籍五年之間歷揚淸華奄躋緋玉闔門之光一身之榮亦已濫且極矣況臣別有所受天地罔極之恩竹之不材者括而羽之水之妄行者導而歸之責之譴之使自儆之誨之訓之使自覺之鄭重若函丈之戒諄複如辟咡之詔臣之幸免大何式至今日皆殿下賜也夫行路一飯尙懷報德鄕黨片誨亦或知感人之情也今臣之於殿下榮焉而如彼其極也敎焉而若是其至也臣愚無知誠莫曉何以得此於聖明之朝也惟是投置冗散俛守拙分追逐行隊終免顚越庶或爲一分不報之報而不自意湖藩有命委毗遽重臣誠惶懼如蚊負山顧臣桑梓實在此方盡錦還鄕昔人所榮揆以常情安得不聞命歡喜樂赴如歸哉第伏念惟此湖鄕卽古之鄒魯也關閩也遺老之風流未沫故家之典型猶存苟非學通經術蔚有儒望者不可而臣實空疎不過鄕里間一少年則臣之不可堪者一也且其風土漸薄財穀不敷縱遇樂歲民食猶艱苟非才堪懷保優於經濟者不可而臣實迂愚自是未經事一書生則臣之不可堪者二也公而忘私爲政之大本而環湖數十州無非臣宗族知舊之所居則私事當倍於公幹情法實難於竝行隨事牴牾理所必至則臣之不可堪是任者三也凡此三者是臣實情不容例飾聖鑑至明亦必俯燭假使臣貪榮盲進處若固有則畢竟僨敗明若觀火況今差除之命又出常格之外則私自兢踖尤難冒膺伏乞天地父母俯賜諒察亟收成命以重藩寄以安私分焉臣無任云云答曰省疏具悉卿其勿辭往欽哉
정조 23년
己未十一月十八日辰時上御誠正閣諸承旨持公事入侍時行都承旨李集斗左承旨鄭尙愚右承旨徐有聞左副承旨韓用鐸右副承旨兪岳柱假注書李存秀尹致永記注官金景煥承膺祚直閣金近淳諸臣以次進伏訖有聞讀奏咸鏡監司具㢞狀啓都會試取事及東萊府使金觀柱狀啓寧海漂倭下船宴設行事集斗讀奏全羅監司趙宗鉉狀啓遺棄兒留養形止開錄事及全羅監司趙宗鉉狀啓渰燒死人恤典題給事尙愚讀奏忠淸監司李泰永狀啓殺獄諸條依定奪頒行遵守計料事用鐸岳柱無公事先退上命分書判付訖上命尙愚書榻敎曰未下直守令當日辭朝上曰守令入侍賤臣承命出傳與三和府使安宗厚德山縣監鄭復煥偕入進伏訖上命宗厚曰年今幾許宗厚曰五十八矣上曰仍爲下直今日內發去也上命復煥曰年爲幾何復煥曰六十五矣上曰故相之奉祀孫誰也復煥曰小臣之兄爲奉祀孫而無后故將以小臣之子爲之矣上曰居於忠州爲幾世復煥曰小臣高祖下來尙今繼居矣上曰故相之後孫爲幾人同居爲幾家復煥曰生存爲四十餘人家不滿數十矣上曰其中或有骨相與學識之可用者乎復煥曰不過科舊中人別無文學之可稱者矣上曰念先之意拜汝將奉祀版而去耶復煥曰然矣上命尙愚曰昨日班次不成樣其何故也堂上侍衛爲之乎尙愚曰爲之矣上曰權停之時例無侍衛誠駭然矣尙愚曰凡於陳賀頒赦等權停禮時則元無侍衛磨鍊之例而昨日迎勅禮畢後侍衛不爲退出仍參於頒敎之時至有兵曹摠府堂上陞殿之擧臣等之矇不致察不勝惶悚而當該兵曹摠府堂上不可無警推考常時不飭之兵曹判書一體推考殿內承史進伏處方席不爲排設當該司鑰亦令攸司科治何如上曰依爲之出擧條命退諸臣以次退出
정조 23년
行都承旨李集斗坐行左承旨徐瀅修未肅拜右承旨鄭尙愚坐直左副承旨徐有聞坐右副承旨韓用鐸坐同副承旨兪岳柱坐直注書洪奭周病金啓溫病假注書李存秀仕尹致永仕直事變假注書南吉寬仕
정조 23년
韓用鐸啓曰右尹尹長烈除拜後過三日不爲出肅依定式推考警責仍卽牌招察任何如傳曰允判堂旣許遞工曹參判亦爲許遞判書前望單子入之可也
정조 23년
李集斗啓曰明月萬戶鄭觀輝陞授濟州牧使除朝辭赴任事命下矣密符以前牧使所佩仍授諭書則安寶使院吏齎傳何如傳曰允
정조 23년
徐有聞啓曰玉堂上下番俱空事甚未安校理金熙周自鄕上來云卽爲牌招入直何如傳曰允
정조 23년
吏曹口傳政事德山縣監鄭復煥信川郡守權襈相煥
정조 23년
承旨前望單子入之徐瀅修落點
정조 23년
李集斗啓曰新除授承旨徐瀅修以前任寧邊府使方在解由未出中何以爲之敢稟傳曰勿拘待開門牌招
정조 23년
兵曹口傳政事上護軍金文淳
정조 23년
傳于李集斗曰近以御製正書本較役閣臣連日仕進而捧糴之時曠官可悶以文淸之孫陞資後豈可使之軍職內還乎楊州牧使徐榮輔工曹參判除授牌招察任楊州之代令該曹口傳差出待下批明日辭朝
정조 23년
傳于李集斗曰戶曹參判有闕之代令該曹口傳差出
정조 23년
吏曹口傳政事以曺允大爲戶曹參判工曹參判徐榮輔除授事承傳
정조 23년
傳于李集斗曰此時民事不可不曠官先囚之罪當爲定式而又有拿處之擧可謂兩罪俱發殷栗縣監爲先作窠令該曹口傳差代待下批催促下送
정조 23년
吏曹口傳政事以洪義浩爲楊州牧使洪樂安爲殷栗縣監
정조 23년
以工曹參判徐榮輔牌不進推考傳旨傳于李集斗曰更爲牌招
정조 23년
以工曹參判徐榮輔再牌不進推考傳旨傳于李集斗曰更爲牌招
정조 23년
以工曹參判徐榮輔三牌不進推考傳旨傳于兪岳柱曰旣無情勢之可言則身在闕中三違召命致煩酬應於深夜事體分義俱涉未安從重推考更爲牌招嚴飭承膺違牌去來勿爲呼望
정조 23년
傳于韓用鐸曰初寒行令時囚中金翰周李薰徽咸增文等旣汰去放洪元燮削職放送李㙉附過放送李晩中直以不應爲律勘處旣直勘只以功議有無草記
정조 23년
以兵曹文臣朔試射試官望筒傳于鄭尙愚曰不緊且日寒置之
정조 23년
內醫院啓目內醫朴烇汰去代前正金宗建差下何如判付啓依允爲旀使臣旣昧格例則渠於何足責亦爲分揀待窠陞實爲旀正使段置飭已施敍用爲良如敎
정조 23년
李集斗以振恤廳言啓曰依下敎平安道刻手尹宗禧等十六名全羅道刻手金恒等三名回糧錢各三兩式合錢五十七兩從厚磨鍊卽爲分給之意敢啓傳曰知道
정조 23년
徐有聞以禮曹言啓曰因前平安監韓用龜査啓贈兵曹參判鄭順男追享於其兄贈參判奇男所享義烈祠事臣覆啓判付內議于大臣稟處事判下矣發遣郞廳問議于大臣則議政府左議臣沈煥之以爲贈兵曹參判鄭奇男順男兄弟殉節於深河之戰而竝蒙肅廟朝贈官旌閭之典其忠義之流芳後世者可謂難兄難弟奇男之配享義烈祠也宜有士論之竝請順男而當時未聞有此論夫祠院之腏食係是聖朝之重典也因其芳孫之一紙上言未可遽許以追享云右議政臣李時秀以爲鄭奇男順男兄弟同時殉節於深河之役邑誌野乘俱可徵信朝家旌贈之典亦無差殊則奇男所享之祠其弟順男之一體竝配實合於樹風奬節之道而祠享事體甚重伏惟上裁云矣大臣之意如此上裁何如傳曰依左相議施行可也
정조 23년
韓用鐸以義禁府言啓曰前製述官李晩中直以不應爲律勘處直勘只以功議有無草記事命下矣李晩中以不應爲事理重律杖八十收贖奪告身三等而其十一代祖溥敵愾功臣云矣敢啓傳曰知道正書不察似非渠罪本律以公罪施行可也
정조 23년
韓用鐸以義禁府言啓曰李晩中杖八十收贖奪告身三等草記批旨本律以公罪施行可也事命下矣李晩中杖八十以公罪收贖之意敢啓傳曰知道
정조 23년
敎忠淸監司金履永書王若曰一人之聰明未周必咨岳牧之布政四方之利病難究惟在按廉之得賢侈卿旌鉞之行賁予綸綍之諭眷玆百濟舊域卽是三韓重藩山川控兩南之交作藩蔽於畿輔道路通四達之會壯關防於嶺湖詩書禮樂之敎衰而異端橫流粟米麻絲之賦繁而民力益竭比緣公私之俱困顧凋瘵最甚八方亦由措置之多年而弊瘼殆難以數計故玆藩難其人也最愼掄揀當是時屬之誰乎尤重責任惟卿家傳詩禮世赫簪纓文雅綜明已自西掖簪筆之日事務通練益著南甸衣繡之時試湖郡而播口碑想謠俗之稔熟歷臺垣而擢喉院藉聲望於論思是謂履屐之用俱當政合盤錯之器更試玆授卿以守忠淸道觀察使兼兵馬水軍節度使巡察使公州牧使卿其祗服寵命毋替令猷惟撫摩振刷之要在所加勉若寬嚴弦韋之政亦須適宜自餘稟裁厥有典憲於戲危樓倚斗應多北望之懷丙枕求衣庶寬南顧之慮行且召矣往惟欽哉故玆敎示想宜知悉知製敎尹悌東製進
정조 23년
己未十一月十九日辰時上御便殿左副承旨入侍時左副承旨韓用鐸假注書尹致永記注官金景煥承膺祚以次進伏訖上命書傳敎曰工曹判書金文淳本職許遞命書榻敎曰德山新倅年老海西閑邑郡守中令該曹口傳相換仍令除辭朝赴任命退以次退出
정조 23년
行都承旨李集斗式暇行左承旨徐瀅修未肅拜右承旨鄭尙愚坐左副承旨徐有聞坐直右副承旨韓用鐸坐直同副承旨兪岳柱坐注書洪奭周病金啓溫病假注書李存秀仕尹致永仕直事變假注書南吉寬仕
정조 23년
藥房都提調李時秀提調金文淳副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
兪岳柱啓曰殷栗縣監洪樂安以副校理牌不進罷職傳旨未下而該曹不察誤擬至於受點臣之矇然捧入不勝惶恐而當該銓堂不可無警原望筒勿施推考何如傳曰允
정조 23년
鄭尙愚啓曰卽者義禁府都事來言京畿放未放修啓冊子當爲回啓而判義禁洪檍同義禁李尙度俱有身病同義禁金履翼疏批未下只有知義禁趙鎭寬一人不得備員擧行云判義禁洪檍同義禁李尙度卽爲牌招以爲擧行之地何如傳曰日寒如此年老判堂何以赴坐乎令次堂擧行一同知旣承批自當備員請牌勿施
정조 23년
傳于兪岳柱曰諸承旨持公事入侍
정조 23년
備望記楊州牧使洪義浩下直長弓一張長箭一部片箭一部筒兒一筒賜給
정조 23년
工曹判書前望單子入之李致中落點
정조 23년
宣傳官趙達洙書啓臣於昨日二更量敬奉聖敎崇禮門外坊曲諸處流乞遺棄兒無衣呼寒之類一一審察是白乎則盤松坊有一乞人幕而乞人十四名入接是白遣紫煙巖路邊架家有楊唐介爲名漢年三十四而本以開城府之人行乞於京市已有年矣所着單衣百結不能掩身且兼疲癃之病𨃟跚呼寒之狀實爲矜惻是白乎所卽爲携置于七牌卒更幕招致該洞任掌善爲看護之意各別申飭是白遣其外所經各坊別無露處呼寒之類是白齊傳曰楊哥乞人令賑廳依例題給庇身之物而呼凍之類萬一現捉於街路上則當該捕將難免重勘該廳這卽察飭
정조 23년
宣傳官李省淵書啓臣於昨夜二更量敬奉聖敎城內各處流乞呼寒之類有無一一看審是白乎則別無路傍露處之人是白遣廣通橋東西邊各有乞人幕而西邊段十四名入接自捕廳空石五立已爲除給東邊則十二名入接是白遣孝經橋東邊又有一幕而九名入接亦自捕廳空石十五除給是白齊傳曰所謂空石之分給有名無實嚴飭賑廳捕廳
정조 23년
兪岳柱以吏曹言啓曰新除授信川郡守鄭復煥呈狀內矣身猝得寒感食飮全却達夜苦痛以此病狀萬無赴任之望斯速入啓遞改云身病旣如是沈重則不可等待其差歇罷黜何如傳曰旣有兩大臣筵奏何可無端作散草記勿施相換者亦仍德山之代口傳擬入待下批卽爲下送可也
정조 23년
吏曹口傳政事以朴民淳爲德山縣監金熙周爲殷栗縣監
정조 23년
鄭尙愚以義禁府言啓曰備邊司前郞廳柳豐逵施以定配之典事承傳啓下矣柳豐逵平安道博川郡定配而以承傳內辭意具罪目依例發遣府羅將押送配所何如傳曰允
정조 23년
吏曹判書徐龍輔疏曰伏以臣於昨日殷栗縣監口傳之望以副校理洪樂安首擬至於蒙點矣今聞樂安以館職違召傳旨尙未啓下臣之昏錯之失於是乎著矣夫國之重務豈有過於政注又況廷臣去就本曹何敢曰不知而乃以違傲未勘之人矇然擬入壞了莫嚴之銓格有乖洞屬之素心論厥所犯合被大何喉院問備之請實屬薄勘玆敢露章自列仰瀆崇嚴伏乞亟許原望勿施仍命攸司治臣溺職之罪以重銓法以安私心不勝幸甚臣無任云云答曰省疏具悉卿其勿辭行公
정조 23년
兵曹參判金履翼疏曰伏以臣傷弓之窮鳥也非殿下哀而憐之終始庇護則臣雖欲保有今日其可得乎夫如是而臣於奉職趨事之際若有一毫私意之或售是孤恩也以臣而孤殿下之恩則其罪比他人倍蓰臣豈忍爲此哉臣於日昨得見元有朋供招其旨意以臣向日開坐有若專爲渠地者然噫何其爲說之若是駭妄也臣方驚悚惟大何是俟其何敢唐突陳瀆罪上添罪而第於本事臣亦有可言者臣於待罪東藩之日因有朋始知有此事蓋其構罪黃哥懇之以雪憤者以面以書不啻屢次而臣旣明知其非終不答應仍以如前修護其祠之意諭及吏校有朋之憾怒固不足恤矣今其所謂姻婭卽不過渠於臣子婦爲再從而已則臣旣不施懇囑於前今豈忽拘牽於瑣瑣之誼而必欲曲爲之地哉當渠就囚之初臣則止於一番伻存而已及臣見帶金吾之後渠亦無一言半辭之囑以從速開坐則渠所謂悶渠冷獄久滯果卽捧供者必出於冀免受刑托以直招之計而臣則無其實而受其名寧不自悼也哉然臣之罪固自有之無故不坐雖涉未安而補疾廢衙亦或有例則伊日之遽然赴坐輕先捧供者到今追思誠莫知其何爲而出此也臣於是噬臍靡及又何暇卞於有朋之言哉身居議讞之職開坐遲速視囚人親疎云者貽羞聖朝當復如何而元在明拿推之命況又已下以此以彼臣何敢以犯科之差間爲諉而晏然就列乎玆敢冒萬死仰籲伏乞聖明亟削臣本兼所帶仍命攸司勘臣當律以爲爲人臣而孤恩售私者之戒焉臣無任云云答曰省疏具悉囚供之白地援引該堂情狀可惡始知卿無所失勿辭行公
정조 23년
右尹尹長烈疏曰伏以臣儱侗憒劣無所肖似進身雖由於科第口讀只資初無文識之可取歷試雖遍於內外祿仕是計又無才猷之可言且臣根孤植弱未嘗藉力於吹噓病痼性拙不曾有意於營求則滾滾榮途節次推遷是豈臣夢寐之所能及者哉嗚呼今日廷臣之躋至位者孰非覆燾帲幪中所咸囿至若造化陶甄之澤若偏臣身況自近年以來一門之內科宦相繼由內由外濫廁官籍居然之頃門戶盈盛夫以如臣之至無似而蒙被恩造至此之極者環顧一世果爲幾人哉感激銘鏤不足以喩此寸心塵刹絲毫竊自期少答隆渥而其奈蒲柳之質未秋而先謝阿睹之疾有妨於從宦陳力奔走之事亦不能獲遂其誠則反顧循省莫非辜恩負罪之日惟以優遊冗散之地歌詠雨露之澤爲一分不報之報矣迺者亞卿陞秩之恩又下於千萬不意臣於是惝怳震悸五內失守卽欲鑽地以入而不可得也夫陞擢之典聖朝所以尙賢亞卿之秩昭代所以命德歷數班行實無如臣庸愚之濫躋冒據者則臣是何人乃敢若固有之不顧負乘之譏也哉臣之本末長短非徒臣所自知聖鑑亦必照燭無遺則以殿下之至仁至慈抑或垂憐於賤臣立朝之年次稍久而堂堂卿宰之列有非久次例陞之窠則不論人器之如何惟視年次之久近者不但爲臣身之所不敢安抑恐有損於我聖上愼惜名器之政而若臣一身之過福招災有不暇恤也臣雖欲貪恩冒榮惟以趨承爲恭其如累聖簡而玷名器何哉臣於蒙被特恩之時享事至重淸齋在卽怵分畏義冒昧祗受而私心惶恧歷日靡措亞尹新命遽下此際召牌儼臨更鼓已深欲陳章懇辭則門鑰已下呼籲路阻欲違傲召命則義分爲重逋慢是懼雖不得不冒沒暫膺而夤緣倖會因仍蹲冒有非賤分所敢出者玆敢疾聲仰籲於天地父母之前伏乞聖明諒臣言之非出飾讓察臣職之實踰涯分特命先收恩資仍許鐫改見職以存難愼之義以卒生成之澤千萬祗祝臣無任云云答曰省疏具悉卿其勿辭行公
정조 23년
行左承旨徐瀅修疏曰伏以臣跡屛周行分甘塊蟄於焉八載于今矣中間外邑之棲遑專對之冒赴非敢以職事自居祗緣極天之恩造欲語哽咽寸草之血忱隨處激感苟其朝班以外往役所係則東西南北惟命之從者卽爲臣貼額銘腑之一副信符是以飄蓋結綬光耀已多腰金伏節寵擢逾隆以臣情地顧何可自同無故若固有之而處義之大閑旣定循俗之例讓猶假有除輒膺略不逡巡傍手之指知應可掬而惟我天地父母尙庶幾諒臣苦衷而憐臣危踪矣今於半年逖違之餘獲登文陛親聆玉音幼子歸抱歡喜滿腔亦天理人情之所不容已而比還私次天牌踵其後召臣以戶曹參判在臣叩謝之義曷敢不顚倒祗承一肅恩命雖因公格之有礙不免乍違而旋蒙勿拘之特敎粗伸私分臣心暴矣臣願畢矣至於官職去就嗚呼臣復敢議到哉臣於年前承命校閱大學衍義類編也讀至邱濬之言曰君以子道待其臣臣不以父道事其君君以家屬蓄其臣臣不以家事視其國非人也自不覺諷誦百回涕淚交零嗚呼此忠臣志士千古同情處臣之平生誓願惟存此心而已何必翺翔乎位著兜欖乎榮祿而後爲可以報塵刹哉夫服不衷則人猜集器太滿則鬼怒至臣以風波濱死之蹤荷聖朝罔極之恩得脫於交湊之鋒而活之以賜餘生之年矣縱不能吐珠銜環快效蛇雀之報又何心馳騁當世重進一步不念過福之災忍負我聖慈生成之至德哉嗚呼明時難逢主眷至此畢命驅策未償萬一懷安卷縮豈其樂爲倘聖明之俯賜哀矜曲推造化遞臣見職許臣處散則臣當縻身於去留之間時以格外退臣終始殫竭於奔奏編校之地言出肝膈字字掩抑臣於治疏將上之際又伏奉喉院新授之命除書荐降感惶冞切而區區私義如右所陳末由趨造竟犯違逋瞻天耿結不知所云臣無任云云答曰省疏具悉卿其勿辭行公
정조 23년
己未十一月二十日辰時上御誠正閣藥房入診諸承旨持公事入侍時都提調李時秀提調金文淳副提調李集斗右承旨鄭尙愚左副承旨徐有聞右副承旨韓用鐸同副承旨兪岳柱假注書李存秀尹致永記注官金景煥承膺祚直閣金近淳以次進伏訖上曰楊州牧使入侍賤臣承命出與楊州牧使洪義浩偕入進伏訖時秀曰日間聖體若何上曰一樣矣時秀曰寢睡水剌之節何如上曰一樣矣時秀曰王大妃殿氣候何如上曰一樣矣時秀曰惠慶宮氣候何如上曰一樣矣上曰昨晩以後始行冬令萬萬多幸矣上曰楊牧進前上曰爲其便養之道誠幸矣何日發去乎義浩曰臣父日前忽得風漸過夜始有減勢姑觀今日動靜明日發行矣上曰審理錄從速修正上送也命先退命尙愚書傳敎曰下直守令入侍上命讀奏公事尙愚讀奏江原監司南公轍啓本罪人尹萬益放送事上命書判付命退諸臣以次退出
정조 23년
行都承旨李集斗式暇行左承旨曺允大坐直右承旨鄭尙愚坐左副承旨徐有聞坐右副承旨韓用鐸坐同副承旨兪岳柱坐直注書洪奭周仕直金啓溫病假注書尹致永仕事變假注書南吉寬仕
정조 23년
鄭尙愚啓曰行大司憲宋煥箕在外執義曺允遂掌令金銑閔命爀呈辭持平李重蓮未肅拜一員未差監察茶時之意敢啓傳曰知道
정조 23년
徐有聞啓曰來二十五日朝參日次矣敢稟傳曰停
정조 23년
徐有聞啓曰玉堂上下番俱空事甚未安副應敎李龜雲自鄕上來云卽爲牌招入直何如傳曰允
정조 23년
傳于徐有聞曰未肅拜承旨許遞前望單子入之
정조 23년
以京畿監司徐鼎修狀啓本道公都會初擇則自四長官捧券上送臣營考券覆試自臣營試取令該曹稟處事傳于徐有聞曰依狀請施行事回諭
정조 23년
以林淳浩囚單子傳于曺允大曰保放
정조 23년
徐有聞以內醫院都提調提調意啓曰前參奉朴烇加差待窠陞實事命下矣令該曹口傳付軍職冠帶常仕何如傳曰允
정조 23년
兪岳柱以承文院都提調意啓曰本院吏文學官咸增文汰去代幼學金亨遠差下使之冠帶常仕何如傳曰李晩中旣分揀此亦分揀此後犯科降定開市邑校生可也
정조 23년
鄭尙愚以兵曹言啓曰依下敎薄衣軍堡軍士林春興等三名處各木綿一疋去核二斤題給之意敢啓傳曰知道
정조 23년
鄭尙愚以摠戎廳言啓曰本廳壯抄右司把摠李煥受由下鄕屢次催促謂有病故終不還現汰去何如傳曰允
정조 23년
韓用鐸以賑恤廳言啓曰流乞遺棄兒無衣呼寒之類審察宣傳官趙達洙書啓傳曰楊哥乞人令賑廳依例題給庇身之物而呼凍之類萬一現捉於街路上則當該捕將難免重勘該廳這卽察飭事命下矣乞人楊唐介處襦衣一領卽爲題給之意敢啓傳曰知道
정조 23년
獻納南惠寬啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 23년
工曹參判徐榮輔疏曰伏以臣卽造化中物耳値千載一遇之會自布衣而擢高科忝邇列而躋卿秩顧其至庸極陋豈有寸長而一資半級悉出特簡淸官華銜殆遍歷揚狷隘之性每招疑怒迂闇之識不嫺俯仰冥世路自知無幸而惟我聖上天地父母曲賜庇覆矜憫愚迷指導牖誨漸摩日月積費爐鞴式至于今一毛一髮莫非陶甄欲報之德河海莫量雖使臣世世生生爲犬爲馬豈足少酬其萬一也仍伏念臣自再昨年以來爲銓地所枳墮身糞坑恥辱至矣苟使臣言行見孚於同朝標持素峻於當世則人安得以衊之臣固循省怵惕未暇以尤人也自是厥後默默汶汶杜門畏約分甘自靖榮辱之來心如死灰嶺海薄補匪譴伊榮畿邑便養恩深錫類又以曾經閣職之故猥奉雲漢之編校復尋奎璧之舊步三淸星月怳如夢寐八甎靑瑣顧影跼蹐蹙蹙靡騁若無措躬迺者象山聖蹟御筆親題報本追遠之孝事光簡策而臣於是際又被特旨俾與執事之末榮則踰分勞無可紀而陞秩恩旨亦及臣身聞命惝怳四體投地閱月而靡所止屆今玆內遷中批又下於閣中校準之時而記念先故恩言鄭重臣豈不欲卽地竭蹶少伸叩謝之忱第臣情勢如右所陳官職去就鐵限在前禁扃之內三犯違傲深夜之中仰煩酬應論其負犯合置重典而責敎截嚴督出愈摯臣於是仰感俯怵冒沒承膺廉恥虧損出處卽當臣實自愧人謂斯何臣家奕世鼎軸門戶華顯歷數廷紳罕與爲比自祖先來忠勤悃愊世保令名而傳家之戒未嘗不在於盈成若臣則無能爲役而言其盛滿殆有加焉乘除之理愚夫亦知倚伏之門前哲攸戒臣之從前顚沛雖曰人謀之不臧抑亦物理之宜然今若竿頭進步冥升不已則豈不重負我聖上生成曲遂之盛德隆渥也哉士夫辭受不容苟且朝廷體面尤重廉防臣身之不可玷汚於周行卽通朝所共諒者其不宜諉之迫於事會而抗顔彯纓因仍蹲據也明矣臣將此一身瞻依日月凡有情懇豈不鳴訴於黈纊之下哉玆敢瀝血吐露冒死煩瀆辭雖荒拙實出肝膈伏乞聖慈俯垂矜諒收還臣爵秩仍治臣逋慢之罪俾得以獲全微諒退守拙分歌詠聖澤畢命畎畝臣不勝千萬泣祝臣無任云云答曰省疏具悉卿其勿辭行公
정조 23년
己未十一月二十一日午時上御便殿左副承旨入侍時左副承旨徐有聞記事官洪奭周記注官金景煥記事官李存秀以次進伏訖命書承文院草記批旨及玉堂請牌啓辭批旨訖仍命退承史以次退出
정조 23년
行都承旨李集斗坐行左承旨曺允大坐右承旨鄭尙愚坐左副承旨徐有聞坐直右副承旨韓用鐸坐同副承旨兪岳柱坐直注書洪奭周仕金啓溫仕直事變假注書南吉寬仕
정조 23년
傳于韓用鐸曰右副承旨入侍
정조 23년
傳于兪岳柱曰忠淸監司入侍
정조 23년
備忘記忠淸監司金履永下直長弓一張長箭一部賜給
정조 23년
以洪章輔囚單子判付內附過放送爲良如敎
정조 23년
禁府啓目粘連京畿放未放修啓冊子中本府所管罪人仍秩南陽府充定保軍任藗依啓聞施行他餘罪人等令刑曹稟處何如判付啓任藗罪名蕩滌爲良如敎
정조 23년
兪岳柱以吏曹言啓曰新除授殷栗縣監金熙周呈狀內矣身家在慶尙道安東地距殷栗縣爲千一百里程而矣身無他兄弟親年已滿七十千里之外萬無離捨之望斯速入啓遞改云親年七十者勿差三百里外遠邑守令載在法典改差何如傳曰允與長連修築疆界之政姑未完功拔例口傳差出待下批明日辭朝可也
정조 23년
吏曹口傳政事以李顯道爲殷栗縣監
정조 23년
鄭尙愚以都摠府言啓曰都摠管李義弼以刑曹判書本曹坐起晝仕出去而逐日赴座煩稟未安入番間除草記往來之意敢啓傳曰知道
정조 23년
兪岳柱以吏曹言啓曰今此冬至祭獻官執事當爲磨鍊而除老病公故實無推移分排之路依近例刑官及司饔院官員年六十以上人員通融塡差以入之意敢啓傳曰知道
정조 23년
兪岳柱以吏曹言啓曰今此冬至祭各陵殿宮園廟獻官諸執事時無職名人員令該曹口傳付軍職何如傳曰允
정조 23년
鄭尙愚以備邊司言啓曰冬至在近各陵寢祭官當爲差遣而侍從罷散甚多無以分排云在前如此之時亦有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允
정조 23년
兪岳柱以義禁府言啓曰京畿放未放修啓冊子中本府所管仍秩南陽府充定保軍罪人任藗依啓聞施行事本府覆啓判付內任藗罪名蕩滌事命下矣任藗放送事分付該道道臣之意敢啓傳曰知道
정조 23년
執義曺允遂司諫朴崙壽副應敎李龜雲校理尹悌東副校理金履載修撰曺錫中啓曰請亟寢罪人鄭致達妻出置罪名命釋之音依前還發配所仍令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀削答三司曰不允以下七字刀削